A Törvényszék 2023. október 18-i ítélete – EBB kontra Szíria
(T-468/22. sz. ügy)1
(„Választottbírósági kikötés– Harmadik országbeli villamosenergiaátviteli-rendszer javítására irányuló projektre vonatkozó hitelmegállapodás – Szerződés nemteljesítése – A kifizetett előleg visszafizetése – Késedelmi kamatok – Mulasztási eljárás”)
Az eljárás nyelve: angol
Felek
Felperes: Európai Beruházási Bank (képviselők: T. Gilliams, R. Stuart és F. Oxangoiti Briones meghatalmazottak, segítőik: D. Arts és E. Paredis ügyvédek)
Alperes: Szíriai Arab Köztársaság
Az ügy tárgya
Az EUMSZ 272. cikken alapuló keresetében az Európai Beruházási Bank (EBB) azt kéri, hogy a Törvényszék kötelezze a Szíriai Arab Köztársaságot arra, hogy Szíria villamosenergiaátviteli-rendszerének javítására irányuló projektre vonatkozó 20868. sz. hitelmegállapodás (a továbbiakban: hitelmegállapodás) alapján az EBB által képviselt Európai Unió részére fizesse meg 22 856 655,23 euró és 1 984 763,43 svájci frank (CHF) kamatokkal növelt összegét.
Az ítélet rendelkező része
A Törvényszék kötelezi a Szíriai Arab Köztársaságot, hogy az Európai Beruházási Bank (EBB) által képviselt Európai Unió részére fizessen meg a 2022. június 30-án esedékes tőkeösszegnek, valamint a szerződéses és a késedelmi kamatoknak megfelelő 22 856 655,23 euró és 1 984 763,43 svájci frank összeget.
A 18 655 393,62 euró és 1 716 822,98 CHF tőkeösszeget az EBB és a Szíriai Arab Köztársaság által 2000. december 14-én kötött, és 2004. december 20-án módosított, Szíria villamosenergiaátviteli-rendszerének megerősítésére irányuló projektre vonatkozó 20868. sz. hitelmegállapodás 3. cikkének (2) bekezdése szerinti módszer szerint kiszámított késedelmi kamattal kell növelni 2022. június 30-tól a kifizetés időpontjáig.
A Törvényszék a Szíriai Arab Köztársaságot kötelezi a költségek viselésére.
____________
1 HL C 359., 2022.9.19.